Batho ba go golofala ga ba rate ge ba go itekanela ba re "ncencence" go bona. Ke ka lebaka la eng ba sa rate go kwelwa bohloko? Sekatane e be e le phulabošego. O be a goroga ge kgogo ya mathomo e lla, ka boiri ya pele le ya bobedi mesong. Ge a feditše go lekola ditšhelete o be a robala ka phapošeng ye seifi e dulago ka go yona. Ke moka Mmagauta o tla lala a kolotane a le tee tše nkego ga a na monna. Le ge a be a ka duma go mo latelela ka moo phapošeng ya matlotlo, o be a ka se kgone ka go re o be a boditšwe tsebjanarwee! Gore phapoše yeo ga e tsenwe ke motho ge e se yena mong wa yona, Sekatane ka nama. Mmagauta o ile a ikwa a tlaetše, a sa tsebe gore o ya pele goba o ya morago.